b'\n_START_ARTICLE_\nTurun ylioppilastalot\n_START_PARAGRAPH_\nTurun ylioppilastalot A, B ja C ovat kolme Turun yliopiston ylioppilaskunnan vuosina 1952\xe2\x80\x931960 rakennuttamaa kerrostalomaista asuntolaa. Ne sijaitsevat Yliopistonm\xc3\xa4en ja Turun kauppakorkeakoulun v\xc3\xa4liss\xc3\xa4. Talot siirtyiv\xc3\xa4t vuonna 1966 vastaperustetun Turun ylioppilaskyl\xc3\xa4s\xc3\xa4\xc3\xa4ti\xc3\xb6n perusp\xc3\xa4\xc3\xa4omaksi._NEWLINE_Talo A ja siihen liittyv\xc3\xa4t ravintola ja uimahalli sek\xc3\xa4 talo C ovat valmistuneet vuosina 1952\xe2\x80\x931955, ja ne suunnitteli arkkitehti Erik Bryggman. Talo B valmistui 1959; sen suunnittelija on arkkitehti Olli Kestil\xc3\xa4. Ensimm\xc3\xa4isen talon peruskiven muurauksessa oli mukana muun muassa Naantalin Kultarannassa tuolloin kes\xc3\xa4\xc3\xa4 viett\xc3\xa4nyt tasavallan presidentti J. K. Paasikivi._NEWLINE_Ylioppilastaloja on saneerattu perusteellisesti 2010-luvulla. 11-kerroksisen C-talon korjaus valmistui 2010 ja B-talon 2013. A-talon remontti valmistui 2017. _NEWLINE_Turun ylioppilastalot sis\xc3\xa4ltyv\xc3\xa4t yhdess\xc3\xa4 Yliopistonm\xc3\xa4en laitosrakennusten kanssa Museoviraston inventoimiin valtakunnallisesti merkitt\xc3\xa4viin rakennettuihin kulttuuriymp\xc3\xa4rist\xc3\xb6ihin.\n_START_SECTION_\nTilat\n_START_PARAGRAPH_\nYlioppilastaloissa on niiden valmistumisesta l\xc3\xa4htien ollut sek\xc3\xa4 asuntoja ett\xc3\xa4 erilaisia opiskelijoiden k\xc3\xa4ytt\xc3\xa4mi\xc3\xa4 tiloja, kuten liikunta- ja uimahallit, yliopiston osakuntien tiloja sek\xc3\xa4 opiskelijaruokala.\n_START_SECTION_\nUimahalli\n_START_PARAGRAPH_\nTurun uimahalli on Suomen nelj\xc3\xa4nneksi vanhin uimahalli. Vastavalmistuneen ylioppilastalo A:n viereen alettiin rakentaa Turun ensimm\xc3\xa4ist\xc3\xa4 uimahallia vuonna 1953. Rahoitukseen osallistuivat ylioppilaskunta, kaupunki ja valtio. Uimahallin vihki\xc3\xa4iset pidettiin 9. toukokuuta 1954. Hallin allas on 25 metri\xc3\xa4 pitk\xc3\xa4 ja 10 metri\xc3\xa4 leve\xc3\xa4. Uimahallissa on vain yksi sauna ja pukuhuone, joten miehille ja naisille on omat uintivuorot. Hallissa uitiin ensimm\xc3\xa4iset 60 vuotta ilman uimapukuja.'